अलवर। सरकार ने मान लिया है कि रकबर की मौत पुलिस कस्टडी में हुई है। मंगलवार को रामगढ़ के ललावंडी गांव में घटनास्थल का दौरा करने पहुंचे गृहमंत्री गुलाबचंद गुलाबचंद कटारिया ने यह बात स्वीकार की। उन्होंने कहा कि रकबर को पुलिस ने घटनास्थल से ले जाने के बाद नहलाया था और चाय पिलाई थी। पुलिस पहले गायों को छोड़ने गई, उसके बाद रकबर को अस्पताल लेकर पहुंची। जहां उसकी मौत हो गई। इसे पुलिस कस्टडी में मौत मानते हुए न्यायिक जांच के आदेश दिए गए हैं। कटारिया के साथ पुलिस महानिदेशक ओपी गल्होत्रा भी थे। दोनों ने घटनास्थल का मौका-मुआयना किया और पुलिस के आला अधिकारियों से घटनाक्रम की जानकारी ली। पुलिस अफसरों ने घटनास्थल पर बने निशान दिखाए।